<classify> Mwanamuziki huyo ambaye juzi alinyakua tuzo katika shindano la MTV lililofanyika nchini Afrika Kusini alisema hayo wakati akizungumza na waandishi wa habari kuhusu tuzo hizo. Diamond alisema ana imani kuwa kwa mbali na kuwa na kipaji lakini asingeweza kushinda tuzo hizo bila ya baraka za Mwenyezi Mungu na kura za watanzania.Alisema kuwa kwa kuwa ni wakati sasa wa kuitangaza nchi kupitia sanaa ya muziki ni vema mashabiki na wasanii wakazika tofauti zao na kuendeleza yale ambayo yataleta faida kwa muziki wa Tanzania.Alisema kuwa alishangazwa na kuwapo kwa kundi ambalo lilikuwa na kampeni ya kuwapigia kura wasanii wa Nigeria na wengineo huku wakimkatisha tamaa yeye kupigiwa kura na kuongeza kuwa kwa kufanya hivyo ni kurudisha nyuma sanaa ya Tanzania.Akizungumzia kuhusiana na tuzo hiyo, alisema kuwa ni tuzo ambayo imeiletea heshima Tanzania kwa kuwa ni nchi peke kwa Afrika Mashariki kuchukua na ni msanii peke yake kuipata kwa sasa Afrika.Aliongeza kuwa tuzo hiyo imefungua mipaka kwake kufanya kazi na makampuni mengi makubwa zaidi ya muziki ya kimataifa na kwa kuanzia ameanza mazungumzo na mwanamuziki Neyo wa Marekani.Alifafanua zaidi alisema kuna uwezekano mkubwa wa kufanyika kwa tuzo kubwa za muziki hapa nchini ambazo zimekuwa zikifanyika Afrika Kusini na Nigeria kutokana na kwa sasa nchi imeanza kusikika zaidi kimataifa kwenye muziki.Kwa upande wake Meneja wa huduma ya Tigo Music, Hamza Balla alisema kuwa kampuni hiyo kupitia huduma hiyo wanatambua mchango wa Diamond katika suala zima la kuendeleza muziki wa Tanzania.  <topic>: MICHEZO 